CELEX: 32016D0771
Language: bg
Date: 2016-05-13 00:00:00
Title: Решение за изпълнение (ЕС) 2016/771 на Комисията от 13 май 2016 година за предоставяне на временно разрешение на Испания да одобрява за търговия семена от вида Pinus radiata D. Don, внесени от Нова Зеландия и неотговарящи на изискванията на Директива 1999/105/ЕО на Съвета по отношение на идентификацията и етикетирането, и посадъчен материал, произведен от посочените семена (нотифицирано под номер С(2016) 2784)

18.5.2016   
            
            
               BG
            
            
               Официален вестник на Европейския съюз
            
            
               L 127/52
            
         РЕШЕНИЕ ЗА ИЗПЪЛНЕНИЕ (ЕС) 2016/771 НА КОМИСИЯТА
   от 13 май 2016 година
   за предоставяне на временно разрешение на Испания да одобрява за търговия семена от вида Pinus radiata D. Don, внесени от Нова Зеландия и неотговарящи на изискванията на Директива 1999/105/ЕО на Съвета по отношение на идентификацията и етикетирането, и посадъчен материал, произведен от посочените семена
   
      
         (нотифицирано под номер С(2016) 2784)
      
   
   (само текстът на испански език е автентичен)
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Директива 1999/105/ЕО на Съвета от 22 декември 1999 г. относно търговията с горски репродуктивен материал (1), и по-специално член 18, параграф 1 от нея,
   като взе предвид искането на Испания,
   като има предвид, че:
   
               (1)
            
            
               Понастоящем производството в Испания на семена от вида Pinus radiata и посадъчен материал от тях, които отговарят на изискванията за репродуктивен материал, предвидени в Директива 1999/105/ЕО, не е достатъчно, за да покрие търсенето от страна на крайните потребители. Необходимият репродуктивен материал не може да бъде получен от други държави членки, тъй като тези от тях, които биха могли да доставят посочените семена, не разполагат с нужните количества за покриване на нуждите на Испания.
            
         
               (2)
            
            
               Нова Зеландия е в състояние да достави достатъчно количество материал от съответния вид, който е предназначен за последващо производство на посадъчен материал. Семената от Нова Зеландия обаче не отговарят на изискванията на Директива 1999/105/ЕО по отношение на идентификацията и етикетирането. По-конкретно посоченият материал не е класифициран според никоя от пазарните категории, определени с Директива 1999/105/ЕО.
            
         
               (3)
            
            
               В тази връзка Испания поиска от Комисията разрешение да одобрява за ограничен период от време търговията със семена от Pinus radiata от Нова Зеландия и с посадъчен материал, произведен от посочените семена.
            
         
               (4)
            
            
               Испания е в процес на засаждане на семепроизводствени градини, за да може самостоятелно да покрива търсенето на посадъчен материал. Поради по-дългия период, необходим за производството на семена в лесовъдството обаче, се предполага, че недостигът ще продължи и през следващите пет години. Според изчисленията максималното необходимо количество семена от Pinus radiata на годишна база е 400 kg.
            
         
               (5)
            
            
               Няма данни за евентуални проблеми или рискове във връзка със здравето, качеството или жизнеността на семената или посадъчния материал от Pinus radiata от Нова Зеландия.
            
         
               (6)
            
            
               Тъй като Испания е единствената държава членка, която изпитва такива временни затруднения в доставянето до крайния потребител на семена и посадъчен материал от вида Pinus radiata, одобряването им за търговия следва да бъде ограничено до територията на Испания.
            
         
               (7)
            
            
               Поради това и с цел покриване на този недостиг, на Испания следва да бъде разрешено за ограничен период от време да одобрява търговията със семена и посадъчен материал от семена от вида Pinus radiata, които отговарят на по-малко строги изисквания от предвидените в членове 13 и 14 от Директива 1999/105/ЕО по отношение на идентификацията и етикетирането. Посоченото разрешение следва да бъде ограничено до максимум 400 kg семена годишно и следва да се прилага до 31 март 2021 г.
            
         
               (8)
            
            
               За търговията с такива семена и посадъчен материал е необходим документ, съдържащ данните, необходими за тяхната идентификация. Поради това в настоящото решение следва да се предвидят изисквания по отношение на идентифицирането и етикетирането.
            
         
               (9)
            
            
               Мерките, предвидени в настоящото решение, са в съответствие със становището на Постоянния комитет по растенията, животните, храните и фуражите,
            
         ПРИЕ НАСТОЯЩОТО РЕШЕНИЕ:
   Член 1
   1.   До 31 март 2021 г. на Испания се разрешава да одобрява за търговия на своята територия в съответствие с изискванията, посочени в приложението, максимално годишно количество от 400 kg семена от Pinus radiata D. Don с произход от Нова Зеландия, предназначени за производството на посадъчен материал и неотговарящи на изискванията по отношение на идентификацията и етикетирането, предвидени в членове 13 и 14 от Директива 1999/105/ЕО.
   2.   До 31 март 2021 г. на Испания се разрешава да одобрява за търговия на своята територия в съответствие с изискванията, посочени в приложението, посадъчен материал, произведен от семена, одобрени за търговия в съответствие с параграф 1 и неотговарящи на изискванията по отношение на идентификацията и етикетирането, предвидени в членове 13 и 14 от Директива 1999/105/ЕО.
   Член 2
   Испания уведомява незабавно Комисията и останалите държави членки за решенията, взети съгласно настоящото решение.
   Член 3
   Адресат на настоящото решение е Кралство Испания.
   
      Съставено в Брюксел на 13 май 2016 година.
      
         
            За Комисията
         
         Vytenis ANDRIUKAITIS
         
            Член на Комисията
         
      
   
   
      (1)  ОВ L 11, 15.1.2000 г., стр. 17.
   
      ПРИЛОЖЕНИЕ
      Изисквания по отношение на идентификацията и етикетирането на семената и посадъчния материал, посочени в член 1.
      
                  1.
               
               
                  За идентификацията на репродуктивния материал се изисква цялата посочена по-долу информация:
                  
                              а)
                           
                           
                              идентификационен код на базовия източник (ако има такъв);
                           
                        
                              б)
                           
                           
                              ботаническо наименование;
                           
                        
                              в)
                           
                           
                              категория;
                           
                        
                              г)
                           
                           
                              предназначение;
                           
                        
                              д)
                           
                           
                              вид базов източник;
                           
                        
                              е)
                           
                           
                              дали е генетично модифициран;
                           
                        
                              ж)
                           
                           
                              район, от който идват, или идентификационен код;
                           
                        
                              з)
                           
                           
                              при необходимост — дали произходът на материала е автохтонен или местен, неавтохтонен или неместен, или неизвестен;
                           
                        
                              и)
                           
                           
                              място, от което идва материалът, или географско местоположение, определено чрез географска ширина и дължина;
                           
                        
                              й)
                           
                           
                              надморска височина или обхват на височината;
                           
                        
                              к)
                           
                           
                              година на узряване.
                           
                        
            
                  2.
               
               
                  Етикетът или документът на доставчика трябва да съдържа цялата посочена по-долу информация:
                  
                              а)
                           
                           
                              информацията, посочена в точка 1 от настоящото приложение;
                           
                        
                              б)
                           
                           
                              име на доставчика;
                           
                        
                              в)
                           
                           
                              доставено количество;
                           
                        
                              г)
                           
                           
                              изявление, че семената и посадъчният материал, произведен от тях, отговарят на по-малко строги изисквания от предвидените в членове 13 и 14 от Директива 1999/105/ЕО.